
Consorci de Museus
La Berklee s’instal·la aquest dissabte al Centre del Carme amb un espectacle innovador i multisensorial
· El campus de Berklee a València, presenta ‘Innovation ¡En Vivo! Boniques Falsedats’, demà 1 de desembre al Claustre Gòtic del centre de cultura contemporània

· Músics, ballarins, videoartistes i DJ de tot el món uniran la seua creativitat i el talent per a oferir huit hores de concerts 

· De 14 h a 23.30 h, s’oferiran actuacions de diferents estils de música, sessions de DJ, instal·lacions audiovisuals i la presentació de prototips de gestió musical 

· Les instal·lacions audiovisuals es podran veure a la Sala Zero fins al 9 de desembre 

València (30.11.2018). La Berklee College of Music presenta, demà, 1 de desembre, ‘Innovation ¡En Vivo! Boniques Falsedats’ per primera vegada al Centre del Carme Cultura Contemporània de València. Aquest esdeveniment, gratuït i caracteritzat pel seu esperit innovador, veurà la posada en escena d’actuacions de diferents estils de música, sessions de DJ, instal·lacions audiovisuals i presentació de prototips de gestió musical durant més de huit hores.

El director del Centre del Carme, José Luis Pérez Pont, ha assenyalat que “amb aquesta proposta la Berkee College of Music entra per primera vegada al Centre del Carme Cultura Contemporània i obri una nova línia de treball i de col·laboració entre les dues institucions. Aquest esdeveniment, que fusiona les noves tecnologies amb l’art sonor, encaixa amb la filosofia d’aquest centre que busca un tipus de públic interessat per la interrelació de les arts”. 

Pérez Pont ha afegit que “la música ha ocupat un lloc destacat dins de la programació del Centre del Carme al llarg d’aquest 2018, i les actuacions de la Berklee serviran com a colofó a un any d’aposta per la innovació i l’experimentació sonora i una declaració d’intencions per al pròxim 2019”.

L’esdeveniment, que tindrà lloc al Claustre Gòtic, començarà a les 14 hores, amb la presentació de prototips de projectes que pretenen revolucionar la gestió de la indústria musical. El concert ‘Innovation ¡En Vivo! Boniques Falsedats’ començarà amb una primera actuació de 15 h a 18 h amb les bandes Cultura Nova, Shadows in the Fire, Celestine & Earlybird, Piece: 4 Miniatures, Xela, Voltage in the Wind i Mischievous, i dels DJ Marc de Mauve, Lady Blackice, i Ben Cantil Ensemble. Després d’això, anirà un interludi de 18 h a 20:30 h a la Sala Zero del centre d’art on es presentaran les trencadores instal·lacions artístiques Floating Room, Reflections, SIDES i Miratge, peça en la qual col·laboren alumnes de Berklee i l’escultor valencià Rafael Amorós. La cita finalitzarà amb una segona actuació del concert de 20.30 h a 23.30 h.

‘Innovation ¡En Vivo! Boniques Falsedats’ està inspirat en una cita escrita per Oscar Wilde en ‘La decadència de la mentida - Una observació’: “Tot el mal art prové de copiar la naturalesa i ser realista, tot el gran art prové de mentir, enganyar i contar belles falsedats”.

Amb aquesta nova edició d’‘Innovation ¡En Vivo! Boniques Falsedats’, Berklee oferirà un al·lucinant espectacle multisensorial i gratuït amb el qual els assistents experimentaran el futur de la música a l’històric Centre del Carme, demà dissabte, de 14 h a 23.30 h. Les instal·lacions audiovisuals es podran veure a la Sala Zero fins al 9 de desembre.

